የአሜሪካ የውጭ ጉዳይ ሚኒስትር ሬክሰን ቴለርሰንና የቱርኩ ፕሬዚዳንት ኤርዶሃን  በሶሪያ ጉዳይ መከሩ
የአሜሪካው የውጭ ጉዳይ ሚኒስትር ሬክስ ቴለርሰን እና የቱርኩ ፕሬዚዳንት ረሲብ ጣይብ ኤርዶሃን በሶሪያ ባላቸው ፖሊሲ ዙሪያ በአንካራ መክረዋል፡፡ሁለቱ ሀገራት በሶሪያ ባላቸው ወታደራዊ ጣልቃ ገብነት ዙሪያ የመከሩ ሲሆን ቱርክ የሶሪያ ዋይ ፒጅ ኩርዶች አሸባሪዎች ናቸው በማለት አሜሪካ ድጋፍ ከማድረግ መቆጠብ ይኖርባታል ስትል ብትቆይም በአሁኑ ውይይታቸው ከመግባባት መድረሳቸው ነው የተነገረው፡፡የቱርክ በሶሪያ ጉዳይ ከአሜሪካ ጋር የነበራትን ያልተጣጣመ ፖሊሲ ለማስተካከል እና ሁለቱ ሀገራት በሶሪያ እኩል ተጠቃሚ የሚያደርጋቸውን መንገድ ለመቀየስ ፕሬዚዳንት ረሲቭ ጣይብ ኤርዶሀን እና የአሜሪካው የውጭ ጉዳይ ሚኒስትር ሬክስ ቴለርሰን በአንካራ ተገናኝተው መክረዋል፡፡ቱርክ በሶሪያ ሰሜናዊ ክፍል አፍሪን እና ሌሎች የሶሪያ ክፍል የሚገኙ የዋይ ፒጅ ኩርዶች አሸባሪወች ናቸው በማለት ጥቃት ስትፈፅም መቆየቷ ይታወሳል፡፡የዋይ ፒጅ ኩርድ ታጣቂወች በሶሪያ የሽብር ቡድኑን አይ ኤስ አይ ኤስን በአሜሪካ በመደገፍ በመዋጋት ጥንካሬያቸውን ሲያሳዩ ቆይተዋል፡፡ካሳለፍነው መወር ጀምሮ ግን እነዚህ ኃይሎች ከአፍሪን ወደ ደቡባዊ ቱርክ ግዛት እንዲሸሹ ለማድረግ ቱርክ በአየር ላይ ቦንቦች እና በምድር ጦር ጥቃት ስትፈፅምባቸው ቆይታለች፡፡ አሜሪካም ቱርክ በእነዚህ ኃይሎች ላይ ጥርስ መንከሷን ሳትወደው በመቅረቷ ሁለቱ ሀገራት ቅራኔ ውስጥ ገብተዋል፡፡ፕሬዝዳንት ረሲቭ ጣይብ ኤርዶሃንም አሜሪካ ድጋፍ ከምታደርገው ድርጊት እንድትቆጠብ በተደጋጋሚ ሲናገሩ የቆዩ ሲሆን አሜሪካ በበኩሏ አንካራ በዋይ ፒጅ ኩርዶች ላይ የምትፈፅመውን ጥቃት ተቀባይነት የሌለው ስትል መቆየቷ ሁለቱ ሀገራትን እንዲካረሩ አድርጎ ቆይቷል፡፡አሁን በአንካራ ሬክስ ቴለርሰን እና ፕሬዝዳንት ረሲብ ጣይብ ኤርዶሃን መምከራቸው ግን በሶሪያ ላይ ባላቸው ፖሊሲ ላይ ከመስማማት ሊያደርሳቸው እንደሚችል ነው የሮይተርስ ዘገባ የሚያሳየው፡፡የውጭ ጉዳይ ሚኒስትሩ ሬክስ ቴለርሰን በአንካራ በነበራቸው የሁለት ቀናት ቆይታም ከፕሬዝዳንት ረሲቭ ጣይብ ኤርዶሀን ጋር በተለይም አሜሪካ በሶሪያ ዋይ ፒጅ ኩርድ ታጣቂወች ስለምታደርገው ድጋፍ ዙሪያ ተወያይተዋል ።ቴለርሰን በቃል አቀባያቸው በኩልም ቱርክ እና አሜሪካ በሶሪያ ተጠቃሚ በሚሆኑበት ጉዳይ ላይ ከኤርዶሃን ጋር ግልፅ የሆነ ውይይት እና በሶሪያ መረጋጋት ዙሪያ እንደመከሩ አስታውቀዋል፡፡በዚህም ፕሬዝዳንት ኤርዶሃን ያስቀደሙት ድርድር በሶሪያ የሽብር ቡድንን ማጥቃት የሚል ሲሆን አሜሪካም ለዋይ ፒጅ ኩርድ ታጣቂዎች ከምታደርገው ወገንተገኝነት መውጣት እንደሚገባት ጠይቀዋል፡፡ ቱርክ በሶሪያ ዲሞክራሲያዊ ኃይሎች ውስጥ በሚገኙ ኩርዶች እና በአሜሪካ መካከል ያለው መዋቅርም ተለይቶ መታወቅ እንዳለበትም አሳስባለች፡፡ቴለርሰን በአንካራ ቆይታቸው ቱርክና አሜሪካ በሶሪያ የተለያየ ስልት ይከተሉ እንጂ ተመሳሳይ አቋም ነው ያላቸው ያሉ ሲሆን ሽብርተኝነትን መዋጋትም የሁለቱ ሀገራት አላማ ነው ብለዋለል፡፡ፕሬዝዳንት ኤርዶሃን በበኩላቸው አሜሪካ አሁንም ለዋይ ፒጅ ኩርዶች የምታስታጥቃውን መሣሪያ እና እርዳታ ልታቆም እንደሚገባ ነው የተናገሩት፡፡ኤርዶሀን ይህን ያሉት ደግሞ ዋይ ፒጅ ኩርዶች በሶሪያ ፒኬኬ ከተባለ የሽብር ቡድን ጋር እየተንቀሳቀሱ ነው ብላ በማመኗ ነው፡፤በዚህም አሜሪካ ለእነዚህ ቡድኖች የምትሰጠውን ከባድ መሳሪያ ልታቆም ይገባል ነው የተባለው፡፡ቱርክ የአሜሪካ ዋነኛ የሙስሊም ሀገር የነበረች ሲሆን በሶሪያ ፖሊሲያቸው ግን ሁለቱ ሀገራት የተለያየ አቋም ይዘው ቆይተዋል፡፡ አሁን ግን ይህንን ልዩነታቸውን ትተው በሁለቱ ሀገራት ፖሊሲ ዙሪያ መግባባት ላይ እንደደረሱ ቴለርሰን በቃል አቀባያቸው በኩል ተናግረዋል፡፡( ምንጭ:   የአልጀዚራ )